Nõukogu määrus (EMÜ) nr 1799/72,

18. august 1972,

millega määratakse kindlaks personalieeskirjade artikliga 100 ettenähtud selliste erihüvitiste määrad ja maksmise tingimused, mida võidakse anda eriti raskete töötingimuste hüvitamiseks

EUROOPA ÜHENDUSTE NÕUKOGU,

võttes arvesse määruses (EMÜ, Euratom, ESTÜ) nr 259/68 [1] (viimati muudetud määrusega (EMÜ, Euratom, ESTÜ) nr 1369/72) [2] kehtestatud Euroopa ühenduste ametnike personalieeskirju ja ühenduste muude teenistujate teenistustingimusi, eriti personalieeskirjade artiklit 100,

võttes arvesse ettepanekut, mille komisjon esitas pärast nõupidamist personalieeskirjade komiteega,

ning arvestades, et:

hüvitamaks eriti raskeid töötingimusi, võib nõukogu komisjoni ettepanekul määrata kindlaks teatavatele personalieeskirjade artikliga 92 hõlmatud ametnikele makstavate erihüvitiste määrad ja maksmise tingimused,

ON VASTU VÕTNUD KÄESOLEVA MÄÄRUSE:

Artikkel 1

Järgmiste artiklitega kindlaksmääratud erihüvitisi antakse personalieeskirjade artikliga 92 hõlmatud ametnikele, kes peavad tegema eriti rasket tööd.

Artikkel 2

Hüvitised väljendatakse punktides. Üks punkt on võrdne 0,032 %ga palgaastme D4 esimesse järku kuuluva ametniku põhipalgast. Selliseid hüvitisi korrigeeritakse vastavalt ametnike töötasu suhtes kohaldatavale paranduskoefitsiendile.

Hüvitisi makstakse iga kuu.

Artikkel 3

1. Järgmises tabelis on esitatud erilised töötingimused, mille eest hüvitisi võidakse maksta, ja tegeliku töötunni eest saadavate punktide arv:

Erilised töötingimused | Kategooriatesse A, B, C ja D kuuluva töö tegeliku töötunni eest saadavate punktide arv |

| | |

I.Üksikisiku ohutus:

| a)eriti ebamugavate tule-, saaste-, radiatsiooni- või söövitavate ainete vastaste kaitserõivaste kandmine: |

| | 1)eriti rasked rõivad, | 10 |

| | 2)kompaktsed tulevastased kaitseülikonnad, | 50 |

| | 3)muud kompaktsed kaitseülikonnad, | 34 |

| | 4)kompaktse hingamisseadmega varustatud kaitserõivad, | 25 |

| | 5)muud hingamisseadmega varustatud kaitserõivad; | 20 |

| b)osaline kaitse: | |

| | 1)kompaktne hingamisseade, | 16 |

| | 2)täielikud respiraatorid, | 10 |

| | 3)tolmuvastased respiraatorid, | 6 |

| | 4)muud toksiliste, lämmatavate, söövitavate jm ainete eest kaitsvad seadmed, | 2 |

| | 5)laminaarboks ja telemanipulaatorid. | 2 |

II.Töökoht:

| a)piiritletud:töö piiritletud ruumides, kus puudub päevavalgus ning kus on kõrgepingejuhtmed või kõrgkuumatorud ning milles on nii vähe ruumi, et on raske liikuda | 2 |

| b)müra:töö ruumides, kus keskmine helitugevus ületab 85 detsibelli | 2 |

| c)ohtlikud paigad, kus on vaja kasutada keerulisi kaitseseadmeid: | |

| | 1)maa-alused käigud, | 2 |

| | 2)kohad, kus töö toimub rohkem kui 6 meetri kõrgusel maapinnast, millega kaasneb eriline oht. | 5 |

Sellistel juhtudel makstakse hüvitisi otsuse alusel, mille teeb ametisse nimetav asutus või ametiisik pärast vajaduse korral ühiskomiteega konsulteerimist. | | | |

III.Töö olemus:

| a)teatavate ainete käitlemine või nendega töötamine tingimustes, mis teevad töö ohtlikuks (vt lisas esitatud loetelu), | 2 |

| b)pürotehniku töö lõhkeainetega. | 5 |

2. Võimaldamaks pidevat järelevalvet, tuleb lõikes 1 sätestatud tingimustel tehtavad tööd nende teostamise järjekorras viivitamata registreerida. Kõnealune register sisaldab üksikasjalikke andmeid teostatud töö kohta, viidates eespool esitatud tabelile.

Ametisse nimetav asutus või ametiisik kehtestab sellise järelevalve korra; kui kõnealuste töötundide arvu võib pidada igal kuul ühesuguseks, ei pruugi nimetatud asutus või ametiisik registrit pidada.

Artikkel 4

Artiklis 3 esitatud tabeli I punktis sätestatud tingimustel tehtava töö eest makstavaid hüvitisi ei või liita; see kehtib ka tabeli II ja III punktis esitatud hüvitiste suhtes.

Lisaks sellele ei või liita tabeli I ja III punktis sätestatud tingimustel tehtava töö eest makstavaid hüvitisi.

Eelmiste lõikude kohaldamisel, kui maksmisele kuulub mitu hüvitist ühel ja samal ajal, makstakse välja ainult kõige suurem hüvitis.

Artikkel 5

Kui määruse (Euratom) nr 1371/72 (millega määratakse kindlaks eriliste tööülesannete eest makstavad erihüvitised) [3] artikli 4 kohaldamisest ei tulene teisiti, ei ületa käesoleva määruse kohaselt makstavad hüvitised 1500 punkti kuus iga ametniku kohta.

Artikkel 6

Käesolevat määrust kohaldatakse analoogia põhjal abiteenistujate ning ajutiste ja koosseisuliste töötajate suhtes.

Artikkel 7

Iga aasta aprillis esitab komisjon nõukogule aruande järgmiste asjaolude kohta:

- iga kategooria ametnike ja teenistujate arv, kes on saanud käesolevas määruses osutatud erihüvitisi, jaotatuna teadusuuringute keskuse eri rajatiste järgi, ning mitmesugustes artikli 3 tabelis sätestatud tingimustes töötatud tundide arv,

- kõnealuste hüvitistega seotud kogukulutused.

Artikkel 8

Määrus nr 4/63/Euratom [4] tunnistatakse kehtetuks käesoleva määruse jõustumise päeval.

Artikkel 9

Käesolev määrus jõustub Euroopa Ühenduste Teatajas avaldamisele järgneva kuu esimesel kuupäeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 18. august 1972

Nõukogu nimel

eesistuja

T. Westerterp

[1] EÜT L 56, 4.3.1968, lk 1.

[2] EÜT L 149, 1.7.1972, lk 1.

[3] EÜT L 149, 1.7.1972, lk 4.

[4] EÜT L 112, 24.7.1963, lk 2005/63.

--------------------------------------------------

LISA

Artiklis 3 osutatud loetelu

A. Söövitavad ja lämmatavad ained

1. Käitlemisel

Halogeenid, vesinikhalogeenhapped (vesinikkloriid- ja vesinikfluoriidhapped), halogeenfluoriidid; väävelhape, väävelkloriid, naatriumhüdroksiid ja kaaliumhüdroksiid, ammoniaak.

2. Tehnilises protsessis

Roostevabade teraste ja kergete sulamite puhastamine ja passiveerimine nende uputamise teel puhastus- või oksüdeerivatesse ainetesse või nendega kokkupuute teel.

B. Mürgised ained

1. Käitlemisel

Radioaktiivsed ained mürgises olekus; berüllium ja selle ühendid; arseen ja selle ühendid; elavhõbe, selle ühendid ja amalgaamid; tetraetüülplii; vesiniktsüaniidhape, tsüaniidid ja akrüülnitriil; lämmastikoksiid ja lämmastikdioksiid; fosfor ja fosforeetrid; seleen; deuteeriumoksiid.

2. Tehnilises protsessis

Mürgises olekus esinevate radioaktiivsete ainete valmistamine, kontsentreerimine ja ladustamine; plii ning plii-antimoni ja kaadmium-antimoni sulamite valamine, keevitamine ja töötlemine.

C. Kergestisüttivad ja/või plahvatusohtlikud ained

1. Käitlemisel

Surugaasid: atsetüleen, hapnik, metaan, etaan, etüleen ja inertgaasid; sellised lenduvad orgaanilised lahustid nagu metüülalkohol, etüülalkohol, dietüüleeter, atsetoon, benseen, tolueen; sellised vedelmetallid nagu naatrium või kaalium; väävel.

2. Tehnilises protsessis

Argoon keevitamisel; eriti määrdunud osade puhastamine ja rasvatustamine lahustitega, näiteks triklooretüleeniga; selliste orgaaniliste lahustite nagu difenüüli, trifenüüli, polüfenüüli, Dowthermi ja highboiler-jääkide kasutamine süsteemides; parafiini või bituumeni kallamine.

D. Määrivad ained

1. Käitlemisel

Kaadmiumi, kroomi, nikli, vismuti, baariumi, vanaadiumi ja mangaani ühendid pulbri kujul; rauaoksiidipulber.

2. Tehnilises protsessis

Grafiidi töötlemine; pumpade ja mootorite, näiteks vaakumpumpade, vedeliku tsirkulatsioonipumpade, dekompressioonipumpade, suruõhugeneraatorite õlitamine ja tühjendamine; poleerimine spetsiaalsete ainetega; metalliräbu käitlemine.

Komisjoni ettepaneku põhjal muudab nõukogu käesolevat lisa vastavalt teaduse ja tehnika arengule.

--------------------------------------------------